钦定古今图书集成/明伦汇编/氏族典/第180卷 > 《廖用贤尚友录》 > 《燕氏族谱序》宋·文天祥
## 钦定古今图书集成/明伦汇编/氏族典/第180卷 > 《廖用贤尚友录》 > 《燕氏族谱序》宋·文天祥

尝谓“人之有祖也，如水之有源，木之有本也。夫源之
深者流必长，本之固者末必茂”，此自然之理，已然之
验也。燕氏荣泰来自龙潭，循州好山水之胜，通阴阳
之理，历吉之东乡大北溪，见其江山秀丽，地势盘旋，
于是遂徙居之。荣泰生男贵玉，勤而力学，未遂厥志，
而早卒。孙长曰祐，字天益，号爱月，领职都差；次曰祺，
字天祥，号瑞轩，领职通判，得其录，得其名，廉公可畏，
治政有方，年逾耳顺，乞归骸骨，故敕诰以还乡，积善
成德，宜永享其悠久也。益生男宗美，清白传家，谦恭
处己，以金石缔交盟，以《诗》书立门户，善继人之志，善
述人之事，刱业守成，实有光于前闻人矣。美生三子，
长曰希禹，次曰希仁，三曰希舜，兄弟俱有文名，以仁
睦族，以礼待人，若河东之三凤，谢氏之彦秀者也。自
是子孙蕃衍，食指浩繁，常于馀暇之际，从容商略，故
有陆贾之分。长禹，受永昌乡漭滩居焉；次仁，受永昌
乡青峒居焉；三舜受祖基家焉。禹生国贤，国贤三子，
曰德祥、德胜、德卿。德祥领职司举，德胜领职司户，德
卿领职司理。德祥之子曰均治，徙泰和城南；德胜之
孙曰子实，徙庐陵蕐美坊；德卿之孙曰子昇，徙永丰
桃源。虽星罗棋布，是皆同一源也，恐后世久远，真伪
不辨，故命子修诸谱系，载诸详悉，以见先公一人而
来，迄今有年矣。虽族属疏远，长幼尊卑，按此《谱》历历
殆可见矣。若夫水源木本，培植深固，支流柯叶，蕃衍
盛大，亦在乎基之于前，而有显诸后矣。为贤子孙者，
可不鉴哉！

《宋史燕肃传》：肃孙瑛在岭峤七年，括南海犀珠香药
奉宰相内侍，人目之为“香燕。”

廖用贤《尚友录》。